Repubblika fi stqarrija qalu li qed isegwu d-dibittatu dwar l-Abbozz ta' Liġi mressaq mill-Ministru Edward Zammit Lewis u moqri għall-Ewwel darba fis-Seduta tat-22 ta' Frar 2021. "M'għandniex dubju li l-gvern li qed jippilota dan l-Abbozz ta' Liġi għandu l-pariri legali li jeħtieġ biex ikun sodisfatt li qed jirrakkomanda lill-Parlament liġi konformi mal-Kostituzzjoni". Qalu li l-pariri legali li għandhom jgħidu li dan mhux il-każ u jekk il-Parlament jaddotta dan l-Abbozz, il-liġi approvata minflok tipprovdi interpretazzjoni tal-Kostituzzjoni, tkun qed tipprovdi miżinterpratazzjoni maħsuba biex tipprova tiġġustifika aġir li jmur kontra dak li trid il-Kostituzzjoni. Repubblika qalet li hi tal-fehma soda li: 1. Ebda gabirjoli leġislattivi m'għandhom iċaħħdu 'l xi ħadd mill-jedd għal smiegħ xieraq u għas-salvagwardji Kostituzzjonali li huma garanzija għal min hu akkużat jew f'sogru li jiġi kkundannat b'pieni ta' natura kriminali; u li 2. Il-Parlament m'għandux jaddotta liġijiet li effettivament jiġġustifikaw lill-gvern biex jaġixxi bi ksur tal-Kostituzzjoni.